Viskupič, Marián, poslanec NR SR (2023-05-17):
Ďakujem pekne. Ja teda si vážim vystúpenie pána Budaja a nestihol som všetko vo faktickej, tak dovolil by som si ešte, ešte reagovať krátko na jeho vystúpenie takto, mám na to právo ako, ako teda predkladateľ. Pán Budaj, ja budem chcieť byť proste a budem stále v tých medziach slušnosti. Nie sme ani pacienti, ani demagógovia, ani nepopierame dôležitosť životného prostredia. Ja to nehovorím často, ja mám vyštudovanú biológiu a možno ste tu neboli minule, ja si to dovolím znova zopakovať. Ja jazdím na elektromobile, nikto mi nemusí hovoriť o výhodách, nevýhodách, ja jazdím na elektromobile. Ja si elektrinu vyrábam fotovoltikou sám, ja všetko, čo v mojej záhrade proste je biologické, skompostujem u mňa na pozemku, pestujem si sám ovocie, zeleninu a robím to biologickým spôsobom. Prosím, nie sme fakt v Saske ani pacienti, ani demagógovia a ani takí, že by nám nezáležalo na životnom prostredí. Ja som presvedčený, že sme možno zelenší ako ktokoľvek iný, ktorý len demagogicky rieši prírodné prostredie. Takže, prosím, toto fakt do tejto debaty nepoďme. Žijem skutočne zelenšie než určite priemerný, priemerný Slovák, ale poďme, poďme k veci. Povedali ste, že robíme si predvolebnú agendu, ale zároveň ste povedali a to som rád a to vás pochválim, že ten samotný zákaz bude prehodnocovaná cesta k nemu. No práve presne o tom to je. Preto, preto my o tejto téme hovoríme, lebo za prvé je to téma, ktorá sa týka občanov. Na Slovensku je vyše tri milióny vozidiel, vyše tri milióny motoristov. To je téma, ktorá si zaslúži, aby sa o nej rozprávalo. To je jeden dôvod. Za druhé. To prvé prehodnotenie nebude len v roku ´25, ´26, ako ste hovorili, ešte predtým bude v septembri debata na pôde Únie o tých pripomienkach, o tom, čo si vyrokovalo Nemecko o tých syntetických palivách, to bude zrovna v čase našich volieb, my nebudeme mať vlastne vládu, možno teda, samozrejme, budeme mať úradnícku, nebudeme mať novú, ale aj preto je dôležité, aby sme my toto stanovisko prijali, aby už akákoľvek vláda vtedy bude, ak to bude teda ešte dosluhujúca úradnícka alebo ešte nerozkukaná to poviem nová, aby mala jasne stanovisko, čo teda jej Národná rada povedala, ako sa má správať. Toto stanovisko je aj o tomto prehodnotení syntetických palív, kde máme priestor fakt bojovať aj za iné obnoviteľné palivá, nielen teda tie samotné syntetické v tom zmysle, ako to Nemci hovoria. Zároveň, zároveň takisto v tom 25-tom, 26-tom bude jedno prehodnotenie, okolo roku 2030 druhé. To sú presne dôležité veci. Toto, toto nie je nejaká predvolebná kampaň, toto je zásadná téma, ktorá tu s nami bude najbližšie roky a aj s možnosťami proste tú situáciu ovplyvňovať. Možno posunom, možno budúci Europarlament pochopí, že toto je slepá cesta vývoja robiť tie zákazy. Povedali ste aj, že už sa automobilky rozhodli pre elektromobilitu. No veď výbory, ak sa rozhodli, o to menej je dôležitý zákaz, veď načo to ich rozhodnutie teda zdupľovávať zákazom. Ale, ale hlavne ja použijem ešte, ešte teda znovu to, čo ste hovorili, že tá elektrina, jej výroba, že má byť zo širokej palety zdrojov. To ste veľmi pekne povedali, tlieskam, chválim a teda klobúk dolu. Presne tak to má byť. Tá stabilita je presne v tom, aby sa využívali rôzne zdroje či už napríklad aj proste biohmota alebo teda veterná, slnečná, jadrová, no proste akákoľvek hej. Rôzne kogenerácie, aby to robilo aj teplo, aj elektrinu, pretože to je efektívnosť a čím, čím pestrejšie sú tie, tie zdroje výroby elektriny, tým stabilnejší ten systém je, tým menšie cenové výkyvy, a tým lepšie a efektívnejšie využitie prírodných zdrojov. Či už sú obnoviteľné alebo teda neobnoviteľné a toto platí aj pre tie motory. Prečo si politici uzurpovali, že a len ten elektromotor baterkový. Veď to nechajme. Para ustúpila, ja neviem teda fosílnym, fosílnym palivám, lebo bola menej efektívna. Ešte predtým kone ustúpili pare, lebo jednoducho nestíhali za tou parou, ale nikto neprišiel, že hops, od zajtra kone nemôžte používať. Toto sú zákonitosti, ktoré sa presadia, ale ešte raz aj, aj pre tú mobilitu je najlepšia to, čo pre tú elektrinu. Čím viacej tých rôznych druhov pohonov bude, tým, tým to bude lepšie a stabilnejšie. Veď zoberte si, že nie každé vozidlo je využívané, že najazdí, ja neviem, 100-tisíc kilometrov do roka. Každé vozidlo má alebo teda rôzne vozidlá majú rôzne spôsoby využitia a práve kopu je tých malých mestských vozidiel, ktoré najazdia sedem, osem, desaťtisíc kilometrov do roka. Priemerné vozidlo slovenské nenajazdí ani 20-tisíc. Ten priemer je niekde okolo pätnásť, pätnásť a pol tisíca a treba si uvedomiť, že ten elektromobil, keď postavíme pred seba, vyrobený elektromobil a vyrobený spaľovací, spaľovacie vozidlo, tak ten dosah na prírodu má ten elektromobil ďaleko vyšší aj práve preto, že teda potrebuje šesťkrát viac surovín, ktoré, ktorých, samozrejme, treba vyťažiť, spracovať a to, že ten elektromobil sa stáva prírode bližším s menšími emisiami CO2, je práve až tým používaním, až keď teda nejaké časové obdobie jazdí, áno, tie CO2 emisie z, z elektriny sú nižšie, nie nulové, ako sa hovorí, ale povedzme, sú nižšie a až tým používaním sa stane efektívnejším. No ale keď my zakážeme malé mestské vozidlá, ktoré najazdia fakt tých sedem, osemtisíc kilometrov do roka, tak ten elektromobil, ktorý ich nahradí, nikdy nebude prírode bližší. To je, to je, to je jedna vec. Toto si treba uvedomiť. Tá efektivita, tá hospodárnosť, tú nikdy nezabezpečí nejaký politik alebo nejaká partia politikov. Tú zabezpečí len trh, egoistické správanie sa každého toho trhového hráča a všetky tie trhové, trhové vzťahy zabezpečia to, že tie zdroje sa využívajú efektívne a hospodárne alebo najefektívnejšie a najhospodárnejšie. Ale pán kolega Budaj, chcem vás ešte veľmi pochváliť za postoj k Euro 7, pretože my tu všetci, áno, väčšinou sa tá diskusia vedie o zákaze spaľovacích motorov. To je jedna téma, ale tá druhá téma a to je ten, tá norma Euro 7 je ešte dôležitejšia. Tam už sa ani vôbec nedá baviť o tom, že by automobilky to nejak podporovali, pretože nie tá situácia je v tom, že zasa si raz politici buchli po stole a povedali, že poručíme vetru, dažďu. Tie automobilky nie sú schopné tú normu zabezpečiť a, a to je prvý problém a druhý problém je ten, že druhý problém je ten, že práve táto norma a ja potom vo vystúpení ďalšom poviem presne, čo to, čo to znamená, ale ona, bohužiaľ, v úvodzovkách, zabezpečí alebo zabezpečí to, že práve tie malé lacné vozidlá zmiznú a tým zasa sa stratí tá, tá efektívnosť, lebo častokrát tá prírode blízkosť, tá ekologickosť je spojená so skromnosťou a proste my tie malé vozidlá, ktoré, keď pôjdete do Talianska, tak to je Mekka malých vozidiel. Proste tam sú ľudia, nemajú to vozidlo ako status, majú to vozidlo ako presúvadlo, jednoducho je malé. Ale tie nové pravidlá v mene byť bližšie k prírode, zakazujú tú skromnosť tie malé vozidlá a proste tým fungujú presne, presne naopak. Čiže ja som veľmi rád, že ste povedali, že o Euro 7 treba rokovať, treba debatovať a deje sa to, deje sa to na úrovni Únie, momentálne je blokačná menšina, ktorá sa možno zmení na väčšinu, čiže tuto je dôležité, aby aj to Slovensko dokázalo sa k tomu správne postaviť. No a ešte jedno upresnenie. Spomínali ste o azbestovom obložení. Áno, treba povedať, emisie či už z pneumatík alebo, alebo aj z bŕzd vytvárajú, tak ako ste povedali, drobné časti, ktoré sa vedia dostať do pľúc, treba to riešiť, ono sa to, samozrejme, už aj rieši a či už v brzdách alebo aj v spojkách tam, kde sa v minulosti používalo azbestové obloženie, pretože ten azbest je voči odolnosti, teplote a týmto veciam najlepšia látka, ale toto sa už nepoužíva, to len zasa len pre presnosť hej, aby sme bavili. Máme dnešné materiály, jasné, že sa otierajú, jasné, že majú nejaký dopad, ale nie je to azbest, nie sú to proste tie čiastočky azbestu, ktoré teda robia tú azbestózu, myslím, sa tá choroba v pľúcach volá, takže toto je už za nami hej. Teda ten automobilizmus, tie automobilky nie sú v bode nula. Proste my dneska máme normu Euro 6, ja neviem, s akým písmenkom je aktuálne platná, proste ten automobilizmus za to storočie prešiel obrovským vývojom a jednoducho toto proste dnes tie motory, ale vôbec aj tie vozidlá sú už na fakt že veľmi dobrej úrovni, aby to zas neznelo, že dneska znečisťujú mirnix-dirnix bez akýchkoľvek pravidiel. Toľko zatiaľ, aby som nebol dlhý. Ďakujem pekne.